अवतार (2009 फ़िल्म)
https://moviemag29.blogspot.com/2024/07/upcoming-movies-hindi-and-south-in-aug.html?m=1 अवतार (अंग्रेज़ी: Avatar) २००९ में बनी अमेरिकी काल्पनिक विज्ञान पर आधारित फ़िल्म है जिसका लेखन व निर्देशन जेम्स कैमरून द्वारा किया गया है और इसमें सैम वर्थिंगटन, ज़ोई साल्डाना, स्टीफन लैंग, मिशेल रोड्रिग्स जोएल डेविड मूर, जिओवानी रिबिसी व सिगौरनी व्हिवर मुख्य भूमिकाओं में हैं। फ़िल्म २२वीं सदी में रची गई है, जब मानव एक बेहद महत्वपूर्ण खनिज अनओब्टेनियम को पैंडोरा पर खोद रहे होते हैं, जो एक एक बड़े गैस वाले गृह का रहने लायक चन्द्रमा है और अल्फ़ा सेंटारी अंतरिक्षगंगा में स्थित है। इस खनन कॉलोनी का बढ़ना पैंडोरा की प्रजातियों व कबीलों के लिए खतरा बन जाता है। पैंडोरा की प्रजाति नाह्वी, जो मानवों के समान प्रजाति है, इसका विरोध करती है। फ़िल्म का शीर्षक जेनेटिक्स अभियांत्रिकी द्वारा निर्मित नाह्वी शरीरों से जुड़ा है, जिन्हें मानव अपने मस्तिष्क से नियंत्रित कर सकते हैं ताकि पैंडोरा के निवासियों से संवाद साध सकें। अवतार का विकास कार्य १९९४ में शुरू हुआ जब कैमरून ने ८० पन्नों की कहानी फ़िल्म के लिए लिखी। इसका चित्रीकरण कैमरून की १९९७ की फ़िल्म टाइटैनिक के पूर्ण होने पर शुरू होना था व १९९९ में रिलीज़ किया जाना था परन्तु कैमरून के अनुसार उस वक्त उनकी कल्पना को चित्रित करने के लायक तकनीक उपलब्ध नहीं थी। अवतार में नाह्वी की भाषा पर कार्य २००५ की गर्मियों में शुरू हुआ और कैमरून ने कथानक का व एक काल्पनिक ब्रह्मांड का विकास २००६ की शुरुआत में शुरू किया। फ़िल्म का अधिकृत बजट $२३७ मिलियन था। बाकी कार्य मिलाकर इसकी लागत $२८० मिलियन से $३१० मिलियन निर्माण में व $१५० मिलियन प्रचार के लिए लग गई। फ़िल्म का चित्रीकरण बेहद नई व उत्तीर्ण मोशन कैप्चर तकनीक का उपयोग करके किया गया व इसे आम प्रिंट के साथ ३डी में भी रिलीज़ किया गया। साथ ही इसका ४डी प्रिंट दक्षिण कोरिया के कुछ सिनेमाघरों में रिलीज़ किया गया। अवतार का प्रीमियर लंदन में १० दिसम्बर २००९ को हुआ व इसे १६ दिसम्बर को विश्वभर में और १८ दिसम्बर को अमेरिका व कनाडा में बेहद सकारात्मक समीक्षाओं के साथ रिलीज़ किया गया। यह एक बेहद बड़ी व्यापारिक सफलता साबित हुई। फ़िल्म ने रिलीज़ के पश्चात कई बॉक्स ऑफिस रिकॉर्ड्स तोड़ दिए और उत्तरी अमेरिका व विश्वभर की अबतक की सर्वाधिक कमाई वाली फ़िल्म बन गई। इसने टाइटैनिक का रिकॉर्ड भी तोड़ दिया जिसे उस ने पिछली बारह वर्षों तक पकड़े रखा था। यह पहली फ़िल्म है जिसने $2 बिलियन का आंकड़ा पार किया है। अवतार को नौ एकेडेमी पुरस्कार के लिए नामांकित किया गया जिनमें सर्वश्रेष्ठ पिक्चर और सर्वश्रेष्ठ निर्देशक शामिल हैं। इसने तीन श्रेणियों में जीत हासिल की जिनमें सर्वश्रेष्ठ सिनेमेटोग्राफी, सर्वश्रेष्ठ विजुअल इफेक्ट्स और सर्वश्रेष्ठ कला निर्देशन शामिल है। फ़िल्म की मीडिया पर रिलीज़ ने कई बिक्री के रिकॉर्ड तोड़ दिए व सर्वाधिक बिक्री बाली ब्लू-रे बन गई। फ़िल्म की सफलता के बाद कैमरून ने 20यथ सेंचुरी फॉक्स के साथ इस श्रेणी के चार भाग बनाने का समझौता कर लिया।